KIRJALLINEN KYSYMYS E-2891/02 esittäjä(t): Alexander de Roo (Verts/ALE) komissiolle. Pettenin suurvuoreaktorin ongelmat.



Virallinen lehti nro 222 E , 18/09/2003 s. 0028 - 0029



KIRJALLINEN KYSYMYS E-2891/02 esittäjä(t): Alexander de Roo (Verts/ALE) komissiolle (14. lokakuuta 2002) Aihe: Pettenin suurvuoreaktorin ongelmat Nuclear Research and Consultancy Group (NRG, ydinvoiman tutkimus- ja konsultointiryhmä) operoi Euroopan komission yhteisen tutkimuskeskuksen omistamaa Pettenin niin kutsuttua suurvuoreaktoria. TV-ohjelmassa Reporter paljastettiin 26. syyskuuta 2002 keskukselta itseltään saatuihin asiakirjoihin viitaten, että pieni tai suuri vuoto jäähdytysjärjestelmässä voi johtaa reaktoriytimen kuivumiseen ja mahdollisesti sen sulamiseen (mahdollisuutta ei voida sulkea pois ehdottoman varmasti ). 1980-luvulla kehitettiin Veldmanin skenaario (jäähdytysputkiston murtuma). Työryhmä, johon kuului myös laitoksen edellisen operaattorin Veldmanin edustaja, tutki kyseistä mahdollista tapahtumasarjaa perusteellisesti. NRG:n kanta on, että skenaarion esiintymistodennäköisyys on häviävän pieni ja että sen mahdollisilla seurauksilla ei olisi vaikutusta ympäristöön, vaikka ne olisivatkin vakavat. Reaktori olisi tutkittava sen pysähdyksissä olon aikana perusteellisesti kaikkien mahdollisten turvallisuusongelmien varalta. Ministeri Van Geel (ympäristö) ei onnistu poistamaan tähän kysymykseen liittyvää epätietoisuutta. Hänen Alankomaiden parlamentin toiselle kamarille lähettämästään kirjeestä käy kylläkin ilmi, että viranomaiset eivät ole koskaan tutkineet vakavasti ja perusteellisesti reaktoriytimen mahdollista kuivumista (kirjeessä todetaan, että kyseisenlaisten selvitysten tekeminen tutkimusreaktoreille ei kuulunut silloiseen kansainväliseen käytäntöön). Epäselvää on kuitenkin, mihin perustuu ministerin lainaaman ydinfysiikan laitoksen (Kernfysische Dienst) kanta, jonka mukaan murtumatapauksessa ei ole olemassa räjähdysvaaraa. Onko myös komissio sitä mieltä, että ydinvoimaloissa turvallisuuteen ei saa koskaan liittyä minkäänlaisia epäilyjä? Yhtyykö komissio näkemykseen, jonka mukaan Pettenin suurvuoreaktori olisi varmuuden vuoksi pysäytettävä väliaikaisesti, kunnes sen turvallisuutta koskevat vakavat ongelmat on saatu ratkaistua? Philippe Busquinin komission puolesta antama vastaus (3. joulukuuta 2002) Komissio on sitä mieltä, että ydinlaitoksia varten on laadittava tehokkaat järjestelyt mahdollisten säteilyvaarojen torjumiseksi ja niitä on noudatettava ihmisten, yhteiskunnan ja ympäristön suojelemiseksi ionisoivan säteilyn haitallisilta vaikutuksilta. Suurvuoreaktorin turvallisuus on varmistettu siten, että reaktoria käytetään keskeisten turvallisuutta koskevien sääntöjen ja asetusten mukaisesti asiasta vastaavien kansallisten turvallisuusviranomaisten valvonnassa. Yhteistyössä turvallisuusviranomaisten kanssa tutkitaan parhaillaan useita onnettomuusskenaarioita, joissa suuri tai pieni määrä jäähdytysainetta pääsee ympäristöön, mukaan lukien tilanteet, joissa jäähdytysvesiputkistoon tulee murtumia. Komissio on täysin samaa mieltä kansallisten turvallisuusviranomaisten kanssa siitä, että skenaarioissa esitetyt tilanteet eivät muodosta sellaista uhkaa, että suurvuoreaktorin toiminta olisi niiden takia lopetettava.